Il-Malta Developers Association (MDA) appellat għal iktar professjonaliżmu fuq il-lant tax-xogħol tal-kostruzzjoni. Fi stqarrija qalet li bla ma tidhol fil-merti ta’ xi każ partikolari, l-MDA tħoss li wasal iż-żmien li ċertu dilettantiżmu fil-qasam tax-xogħol tal-kostruzzjoni m’għadux żmienu u tagħraf li l-professjonalità f’dan il-qasam illum hi xi ħaġa li ma nistgħux ngħaddu mingħajrha. L-MDA għarfet b’mod pożittiv l-isforzi kollha li jsiru mill-organu statali għall-ħarsien tas-sigurtà fuq ix-xogħol – l-OHSA – u ħeġġet lil kulħadd biex josserva l-linji gwida tal-OHSA f’kull biċċa xogħol li ssir, żgħira jew kbira, kemm għal skopijiet personali kif ukoll għal negozju. Sa mit-twaqqif tagħha l-MDA qalet li żammet lill-membri tagħha informati dwar l-obbligi tagħhom dwar il-ħarsien u s-sigurtà kemm tal-ħaddiema, kif ukoll tal-pubbliku, fuq il-lantijiet tax-xogħol. Qalet li biex tkompli f’din il-ħidma, se tpoġġi fuq il-website tagħha (www.mda.com.mt) l-informazzjoni kollha dwar il-provvedimenti legali li jassiguraw is-saħħa u s-sigurtà fix-xogħlijiet tal-kostruzzjoni sabiex din l-informazzjoni tkun aċċessibbli kemm mill-membri tagħha kif ukoll mill-pubbliku in generali. Dawn il-provvedimenti jinkludu wkoll l-obbligu tar-reġistrazzjoni ta’ min ikun responsabbli għal kull żvilupp, kemm bħala sid, kif ukoll bħala kuntrattur. Fuq kollox, l-MDA qalet li tħoss li hu d-dover tagħha li fejn tara li dawn il-provvedimenti ma jkunux qed ikunu osservati, tkun hi stess li tiġbed l-attenzjoni tal-awtoritajiet konċernati biex jittieħdu l-passi li jkun hemm bżonn.